b'\n_START_ARTICLE_\nAlfred av Sachsen-Coburg-Gotha\n_START_SECTION_\nBakgrunn\n_START_PARAGRAPH_\nHan var andre s\xc3\xb8nn av prins Albert av Sachsen-Coburg-Gotha og dronning Victoria av Storbritannia. Hans tittel ved f\xc3\xb8dselen var prins av Storbritannia og Irland. Han var bror av keiserinne Victoria av Tyskland og den britiske kongen Edward VII._NEWLINE_Alfred ble d\xc3\xb8pt i Windsor Castles slottskapell av erkebiskopen av Canterbury. I familien ble han senere kjent under kj\xc3\xa6lenavnet Affie. De f\xc3\xb8rste \xc3\xa5r ble han oppdratt med sin eldre bror Albert Edward, og de to br\xc3\xb8dre ble sterkt knyttet til hverandre._NEWLINE_Alfred fikk senere en utdannelse i den britiske fl\xc3\xa5te, Royal Navy.\n_START_SECTION_\nTitler og utnevnelser\n_START_PARAGRAPH_\nI 1866 ble han utnevnt til hertug av Edinburgh, greve av Kent og greve av Ulster. Han ble regjerende hertug av Sachsen-Coburg-Gotha, hertug av Sachsen, hertug av J\xc3\xbclich, Kleve og Berg, Engern og Westfalen, landgreve av Th\xc3\xbcringen, markgreve av Meissen, fyrste av Henneberg, greve av Mark og Ravenstein, herre til Ravenstein og Tonna._NEWLINE_Dessuten var han kongelig britisk og keiserlig russisk admiral, kongelig saksisk, keiserlig russisk og kongelig pr\xc3\xb8yssisk general og innehaver av et stort antall tyske og britiske regimenter.\n_START_SECTION_\nEkteskap\n_START_PARAGRAPH_\nDen 23. januar 1874 giftet han seg med den russiske storfyrstinnen Maria Alexandrovna av Russland, datter av tsar Aleksander II av Russland og Maria Aleksandrovna. Ekteskapet ble mislikt av begges familier. Victoria av Storbritannia var fiendtlig innstilt til Russland etter Krimkrigen, og tsarfamilien var skeptiske til \xc3\xa5 gi bort sin eneste datter._NEWLINE_Maria ble aldri s\xc3\xa6rlig avholdt i England, der man oppfattet henne som arrogant. Maria brydde seg heller ikke om landet, og klaget over den d\xc3\xa5rlige mat og klimaet._NEWLINE_Etter hennes ankomst til landet insisterte hun p\xc3\xa5 \xc3\xa5 ha rang etter dronningen med henvisning til hennes status som russisk keiserdatter, noe som imidlertid ble nektet henne, og hun hadde rang etter den danskf\xc3\xb8dte fyrstinnen av Wales, Alexandra av Danmark._NEWLINE_Paret fikk Clarence House som bolig i London. Det fikk fem barn._NEWLINE_P\xc3\xa5 1890-tallet fikk paret problemer med sin eldste s\xc3\xb8nn, prins Alfred jr., som f\xc3\xb8rte et stadig mer utsvevende liv med kvinner og alkohol. Da han ble nektet \xc3\xa5 gifte seg med kvinnen han elsket, pr\xc3\xb8vde han \xc3\xa5 beg\xc3\xa5 selvmord ved \xc3\xa5 skyte seg midt under foreldrenes s\xc3\xb8lvbryllup i Coburg i 1899. Fors\xc3\xb8ket mislyktes og moren Maria pr\xc3\xb8vde \xc3\xa5 skjule det hele ved \xc3\xa5 sende av sted s\xc3\xb8nnen med tog til Syd-Tyrol, der han d\xc3\xb8de av skadene.\n_START_SECTION_\nD\xc3\xb8d\n_START_PARAGRAPH_\nHertug Alfred d\xc3\xb8de det p\xc3\xa5f\xc3\xb8lgende \xc3\xa5r av strupekreft og hertugd\xc3\xb8mmet stod uten direkte arvtaker. Alfred ble etterfulgt (etter noen \xc3\xa5rs formynderregjering) av sin brors\xc3\xb8nn, hertug Karl Edvard av Sachsen-Coburg-Gotha.'